बिमलेश शर्मा की कहानी- मां
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Bimlesh Sharma - Mother
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
मां
मुरादनगर के रहवासी रविन्द्र शर्मा, अपनी मां, पत्नी और पुत्र के साथ सड़क पर मेरठ जाने वाली बस का इंतजार कर रहे हैं। रविन्द्र की पत्नी रमा काफी गुस्से में मन ही मन सोचती हैं, अच्छा है चली जाएंगी दिन भर की चिक-चिक से पीछा छूटेगा।
उधर रविन्द्र मुंह फेरकर अपने आंसू छुपाने की कोशिश करता हुआ सोचता है यदि मां दिन-भर इतनी टोका-टाकी ना करतीं तो सब ठीक था।
अब पता नहीं आश्रम में कैसे रहेंगी। रविन्द्र का बेटा तो इस सब से अनजान दादी का नया घर देखने को उत्सुक है। रविन्द्र की मां सावित्री जी मन में उमड़ते-घुमड़ते विचारों से उद्वेलित, आहत परंतु खामोश हैं।
बस आती है जैसे ही सब बैठते हैं एक व्यक्ति उठकर सावित्री जी के पैर छूते हुए कहता है ‘मांजी मैं अहमद, रविन्द्र के बचपन का दोस्त।’
तभी रविन्द्र को धौल जमाते हुए बोला ‘बारहवीं के बाद तू तो गायब ही हो गया।’
गिले-शिकवों के बाद अचानक अहमद बोला ‘अरे यार, बड़ा किस्मत वाला है तू जो मांजी के साथ रहता है। मेरे अम्मी-अब्बू तो बचपन में ही गुजर गए थे।’
फिर रमा से बोला ‘भाभी बड़े नसीबोंवाली हैं आप जो हर दिन मां की दुआएं समेटती हैं। बुजुर्गों का तो सिर पर हाथ ही खुदा की रहमत है, भाभी। और फिर मांजी ने जिन तकलीफों से पाला है यार तुम्हें, रात-दिन सिलाई करना, स्वेटर बुनना,और कामकाजी महिलाओं के बच्चों की देखभाल करना। तुम्हें तो याद होगा ही। तुम्हारे जैसे ही सपूत होते हैं वर्ना आजकल तो लोग अपने बुजुर्गों को वृद्धाश्रम छोड़ देते हैं।’
अहमद अपनी ही धुन में बोले जा रहा था। फिर अचानक बोला अरे यार मैंने पूछा ही नहीं ,‘कहां जा रहे हो आप लोग?’
रविन्द्र कुछ बोलता उससे पहले ही रमा बोल उठी ‘मांजी को दर्शन कराने।’ रविन्द्र का तो मुंह खुला रह गया।